**DUNASZEGI KÖZÖS ÖNKORMÁNYZATI HIVATAL**

9174 Dunaszeg, Országút u. 6.; tel./fax: (96) 352-012

9184 Kunsziget, József Attila u. 2.; tel.: (96) 485-040; fax: (96) 552-056

**Adóigazolás**

**Ügyleírás:**

Az adózás rendjéről szóló 2017. évi CL. törvény (továbbiakban: Art.), valamint az adóigazgatási eljárás részletszabályairól szóló 465/2017. (XII. 28.) Korm. rendelet szabályozása alapján az önkormányzati adóhatóság hatáskörében eljárva, a nyilvántartásában szereplő adatok alapján, a kiállítás napján fennálló állapotnak megfelelő, az adózó által kért és a jogszabályban előírt adattartalommal, az adózó kérelmére adóhatósági igazolást állít ki.

Az **általános adóigazolás** tartalmazza az adózónak az igazolás kiadásának napján vagy az igazolás kiadása iránti kérelemben megjelölt napon az adóhatóságnál fennálló adótartozását, a behajthatatlanság címén nyilvántartott, de el nem évült tartozást, a kiállítás napjáig előírt valamely adónemre vonatkozó adatbejelentési, bevallási és adófizetési kötelezettség elmulasztását, ide nem értve azt, ha az adóhatóság által lefolytatott ellenőrzés a mulasztást feltárta, és az adózó a végleges megállapítások alapján keletkezett fizetési kötelezettségét teljesítette, a végrehajtásra vagy visszatartásra átadott köztartozásokat.

A **nemleges adóigazolás** igazolja, hogy az adózónak az igazolás kiállításának napján vagy az igazolás iránti kérelemben megjelölt napon az adóhatóságnál nyilvántartott tartozása, valamint végrehajtásra vagy visszatartásra átadott köztartozása nincs.

**Bevallást benyújtó személye:**Az adózó vagy az adózó törvényes képviselője vagy meghatalmazottja.

**Benyújtás formája és módja:**Az ügy kérelemre indul, a kérelem benyújtható az adóhatóság által rendszeresített űrlapon, elektronikus formában.

Felhívjuk figyelmét, hogy az adóigazgatási rendtartásról szóló 2017. évi CLI. törvény rendelkezései alapján az adóhatóság írásban, az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvényben (Eüsztv.) meghatározott elektronikus úton (a továbbiakban együtt: írásban) vagy személyesen, írásbelinek nem minősülő elektronikus úton (a továbbiakban együtt: szóban) tart kapcsolatot az adózóval és az eljárásban résztvevőkkel. Az adóhatóság elektronikus úton tart kapcsolatot azzal az adózóval, aki (amely) az Eüsztv. alapján elektronikus ügyintézésre kötelezett.

**Ügyintézési határidő:**Az adóhatósági igazolás kiállítására irányuló kérelmet a kérelem beérkezésétől számított 6 napon belül kell az adóhatóságnak teljesíteni.

**Eljárás illetéke:** Az illetékekről szóló 1990. évi XCIII. törvény mellékletének XXI. Cím (*A hatósági bizonyítvány kiállítása iránti eljárás illetéke)* 4. pontjának rendelkezése alapján az adózás rendjéről szóló törvényben meghatározott adóhatósági igazolások **illetékmentesek**.

**Az adóhatósági igazolás kézbesítése:** Az adóhatóság az igazolást írásbeli kapcsolattartás esetén hivatalos iratként postai úton vagy az Eüsztv.-ben meghatározott elektronikus úton kézbesíti, a meghatalmazott képviselővel eljáró adózó esetében a képviselőnek kerül kézbesítésre hivatalos iratként vagy az Eüsztv.-ben meghatározott elektronikus úton. Elektronikus kapcsolattartásra nem kötelezett adózó részére, az adózó vagy képviselője adóhatósághoz bejelentett címére, valamint Magyarországon lakóhellyel nem rendelkező külföldi személy magyarországi kézbesítési meghatalmazottja címére kerül feladásra.

**Illetékességi terület:**Dunaszeg, Kunsziget

**Vonatkozó jogszabályok:**

* az adózás rendjéről szóló 2017. évi CL. törvény
* az adóigazgatási eljárás részletszabályairól szóló 465/2017. (XII. 28.) Korm. rendelet
* az illetékekről szóló 1990. évi XCIII. törvény
* Az adóigazgatási rendtartásról szóló [2017. évi CLI. törvény](http://njt.hu/cgi_bin/njt_doc.cgi?docid=205359.360791)